Hea ohutuskultuuri vedaja!

Eesti riik teeb kõik endast oleneva, et ennetada uppumissurmi. Üks selline tegevus, mis aitab vähendada uppumissurmade arvu, on veeohutuse infostendide paigaldamine supluskohtadesse.

Päästeamet on alates 2012. aastast paigaldanud valveta ujumiskohtade juurde veeohutuse infostende, mis koosnevad puidust alusest, infotahvlist ja päästevahenditest. Kui 2012. ja 2013. aastal valmistas ja paigaldas Päästeamet veeohutuse infostende valdavalt ise, siis alates 2014. aastast on veeohutuse infostende valmistatud ja paigaldatud koostöös kohalike omavalituste ja vabatahtlikega. Nii oleme jõudnud stende paigaldada veel suurema hulga veekogude äärde. 

Koostöö tulemusena oli 2015. aastal üle Eesti kokku 180 veeohutuse infostendi koos päästevahenditega. 2016. aastal sai projekt aga veelgi suurema hoo sisse, kui jõud ühendati Teeme Ära meeskonnaga. Veeohutuse infostendi püstitamine veekogude äärde sai üheks talgupäeva fookusteemaks ning osutus talguliste seas väga populaarseks. Kokku püstitati talgute raames üle Eesti 496 veeohutuse infostendi koos päästevahendite ja infotahvlitega. Praeguseks on üle Eesti paigaldatud kokku 699 veeohutuse infostendi.

Soovime nüüd astuda sammu edasi ja enne järgmise ujumishooaja algust teha koostöölepingud maaomanikega. See on vajalik selleks, et osapoolte vastutus oleks selgem ja veeohutuse infostendid oleksid komplekssed, mis omakorda tagab veeohutuse ja võimaldab kiire abi ohtlikku olukorda sattunutele. 

Vastavalt koostöölepingus märgitule ja varasemale praktikale tuginedes, saavutame operatiivsema ülevaate ja päästevahendite korrashoiu, mis omakorda aitab inimelusid säästa.
Tegevused veeohutuse infostendi nõuetele vastavuse osas jäävad samaks.

Päästeamet kannab veeohutuse infostendi infotahvli kulu ning kontrollib veeohutuse infostendi seisukorda hiljemalt iga aasta 1. maiks. Vajadusel vahetame infotahvli enne ujumishooaja algust (1. juuni) välja.

Koostööpartner hoiab silma peal, et veeohutuse infostend oleks pidevalt hooldatud ja päästevahendid oleks kasutusvalmis, seda aitame tagada ka meie oma kontrollidega. Koostööpartner kontrollib regulaarselt, et veeohutuse infostend ja päästevahendid oleksid komplekssed ja terved ning infotahvel samuti korras. Samuti organiseerib oma vahenditest ja kannab veeohutuse infostendi päästevahendite kulu (päästerõngas, viskeliin) ning teavitab Päästeameti kontaktisikut stendil infotahvli puudumisest.

Turvalisemaks igaühe kaasabil!